Λουκάς Μαυροκεφαλίδης

Καριέρα

Γεννημένος στις 25 Ιουλίου του 1984 στο Γκεσένι, Τσεχία, ο Λουκάς Μαυροκεφαλίδης ξεκίνησε την καριέρα του από τα τμήματα υποδομής του Π.Α.Ο.Κ.. Την περίοδο 2005-2006 είχε κατά μέσο όρο 15.6 πόντους και 7.8 ριμπάουντ με αποτέλεσμα να αναδειχθεί σε σημαντική μονάδα για την ομάδα της Θεσσαλονίκης και τον Ιούνιο του 2006 επιλέχθηκε στο ντραφτ του NBA από την Μινεσότα στο νούμερο 57.
Τα πολλά οικονομικά προβλήματα που αντιμετώπιζε ο ΠΑΟΚ είχαν ως αποτέλεσμα την πώληση του το καλοκαίρι του 2006 στην ιταλική Βίρτους Ρόμα. Ο Μαυροκεφαλίδης  δεν κατάφερε να «δέσει» με την υπόλοιπη ομάδα, με επακόλουθο τη μετακίνηση του τον Φεβρουάριο του 2007 στην ισπανική Βαλένθια με τη μορφή δανεισμού.
Στις 12 Ιουλίου του 2007 ο Ολυμπιακός ανακοίνωσε την απόκτησή του για 3 χρόνια. Μάλιστα, με την ίδια ανακοίνωση ο Ολυμπιακός γνωστοποίησε την απόκτηση του Κώστα Βασιλειάδη, με τον οποίο ο Λουκάς Μαυροκεφαλίδης υπήρξε χρόνια συμπαίκτης στον ΠΑΟΚ και τις Εθνικές Ομάδες των Εφήβων και των Νέων. Κατά την πρώτη του χρονιά στους ερυθρόλευκους ο παίκτης δεν μπόρεσε να έχει μεγάλο χρόνο συμμετοχής έχοντας να συναγωνιστεί τους Σχορτσιανίτη, Μπουρούση και Τσακαλίδη,
O αθλητής συμφώνησε τον Ιούλιο του 2008 για μονοετή συνεργασία με το Μαρούσι. Την επόμενη σεζόν (2009-2010) επέστρεψε στον Ολυμπιακό όπου και παρέμεινε δύο χρόνια, ώσπου πήρε μεταγραφή μέχρι το 2013 στη ρωσική Σπαρτάκ Αγίας Πετρούπολης. Στα τέλη της σαιζόν 2012-2013 πήρε μεταγραφή στην Μπαρτσελόνα, για να τη βοηθήσει στα πλέη-οφ του ισπανικού πρωταθλήματος.
Το καλοκαίρι του 2013 υπέγραψε διετές συμβόλαιο συνεργασίας με τον Παναθηναϊκό, όπου παρέμεινε για δύο σαιζόν, κατακτώντας ένα Πρωτάθλημα Ελλάδας το 2014 και δυο Κύπελλα Ελλάδας το 2014 και το 2015, όπου και αναδείχτηκε ο MVP του τελικού κόντρα στον Απόλλωνα Πάτρας.  Στο τέλος του 2015 βγήκε μέλος της καλύτερη πεντάδας του πρωταθλήματος για πρώτη φορά στην καριέρα του.
Αγωνίστηκε από το καλοκαίρι του 2015 για την ομάδα της Α.Ε.Κ. όπου παρέμεινε για μία χρονιά, ενώ κατάφερε να βγει MVP του πρώτου γύρου του πρωταθλήματος Ελλάδας, καθώς και μέλος της καλύτερης πεντάδας στο τέλος της χρονιάς.
Τον Δεκέμβρη του 2016 υπέγραψε με την κινέζικη ομάδα Qingdao Eagles, όντας ο πρώτος Έλληνας που αγωνίζεται στο κινέζικο πρωτάθλημα καλαθοσφαίρισης. Στις 20 Φλεβάρη 2017 επέστρεψε στο ελληνικό πρωτάθλημα υπογράφοντας συνεργασία μέχρι το τέλος της σεζόν με την ΑΕΚ.
Στις 25 Σεπτεμβρίου ανακοινώθηκε η μονοετής συμφωνία του με την Λιέτουβος Ρίτας.
Από τις 23 Νοεμβρίου του 2018 αποτελεί παίκτη του Ιωνικού Νικαίας που αγωνίζεται στην Α2 κατηγορία. Με τον Ιωνικό κατέκτησε το πρωτάθλημα της Α2 Κατηγορίας και ανέβηκε στην Μπάσκετ Λιγκ.

Εθνική Ελλάδας

Ο Λουκάς Μαυροκεφαλίδης ήταν μέλος της εθνικής ομάδας εφήβων που κατέκτησε το χάλκινο μετάλλιο στο παγκόσμιο πρωτάθλημα του 2003 στην Θεσσαλονίκη.
Συμμετείχε στο Ευρωπαϊκό πρωτάθλημα νέων ανδρών το 2004. Επίσης κατέκτησε το αργυρό μετάλλιο στο Παγκόσμιο πρωτάθλημα του 2005, στην Αργεντινή, ως μέλος της εθνικής ομάδας νέων ανδρών.
Με την Εθνική Ελλάδας Ανδρών συμμετείχε σε δυο Τουρνουά Ακρόπολις (2006, 2013) καθώς και στο Ευρωμπάσκετ του 2013. Ο Μαυροκεφαλίδης έχει με το εθνόσημο συνολικά 19 παιχνίδια με 134 πόντους (μ.ο: 7,05). 
Το 2011 αρνήθηκε για προσωπικούς λόγους να αγωνιστεί με την εθνική και η Ελληνική Ομοσπονδία Καλαθοσφαίρισης του επέβαλε αποκλεισμό δύο μηνών από τις υποχρεώσεις της ομάδας του. Ο ίδιος δήλωσε πως δεν άξιζε αυτή την τιμωρία και τελικά πέντε μήνες μετά δικαιώθηκε από την Επιτροπή Εφέσεων της Διεθνούς Ομοσπονδίας Καλαθοσφαίρισης (FIBA).
Το 2009 ήταν πρωταγωνιστικό μέλος της Εθνικής Ενόπλων που κέρδισε το Παγκόσμιο Πρωτάθλημα του CISM στην Κλάιπεντα της Λιθουανίας.

Τίτλοι-Διακρίσεις

Ο Λουκάς Μαυροκεφαλίδης έχει αρκετές διακρίσεις με τις Εθνικές Ομάδες Εφήβων και Νέων Ανδρών, αλλά και με τον Παναθηναϊκό και τον Ολυμπιακό. Αναλυτικότερα: